Rosa Devés

Rosa Devés Alessandri (Santiago, 1950eko urtarrilaren 23a) Txileko biokimikaria, akademikoa eta hezitzailea da. 2022 urtean, Txileko Unibertsitateko errektore hautatu zuten, eta kargu hori hartu duen lehen emakumea izan da.

Bizitzako lehen urteak 
Raúl Devés Jullian ingeniariaren eta Rosa Alessandri Montes zuzendariaren alaba da. Alessandri familiaren aldetik, Hernán Alessandri Rodríguezen biloba da, Jorge Alessandri Rodríguez presidentearen iloba eta Arturo Alessandri Palma presidentearen birbiloba.

Gaztaroan arte eszenikoak garatu zituen, bere fakultateko antzerki konpainian parte hartuz, eta 30 urtez baleta ikasiz.

Rosa Devés Alessandrik biokimika ikasi zuen Txileko Unibertsitateko Kimika eta Farmazia Zientzien Fakultatean; 1974ko ekainaren 3an biokimikari titulua lortu zuen. 1978an Western Ontario Unibertsitateko (Kanada) Biokimikako doktoretza lortu zuen. Ondoren, Los Angelesen (AEB) doktoratu ondoko ikasketak egin zituen Kaliforniako Hegoaldeko Unibertsitateko Biokimika Sailean.

Ezkonduta dago Jorge Las Heras Bonettorekin eta seme bat dute.'

Ibilbide akademikoa 
1980tik Txileko Unibertsitateko Medikuntza Fakultatean biofisika irakatsi zuen, eta fisiologia zelularra ikertu zuen.

1980ko hamarkadan, Andrés Bello Unibertsitate Taldearen parte izan zen. Talde horretan akademikoek erregimen-aldaketa sustatzen zuten eta unibertsitatea eraldatze-eremu gisa babesten zuten. Horren barruan, Demokraziarako Ikasketa Zentroko Unibertsitate Erreforma argitalpenaren zuzendaria izan zen.

1990eko hamarkadan, ahalegin handia egin zuen Zientzia Biomedikoen Institutua (ICBM) indartzeko, Txileko Unibertsitateko Medikuntza Fakultatekoa zuzendariordea baitzen. Hezkuntza zientifikoa indartzera bideratutako hainbat ekimenetan parte hartu du, eta 2002az geroztik Ikerkuntzan oinarritutako Zientzietako Hezkuntza Programan (ECBI) parte hartu du, oinarrizko hezkuntzako ikasleentzat. 2003az geroztik, Txileko Zientzia Akademiako kide da.

2000. urteaz geroztik, bere lan akademikoarekin batera, unibertsitateko kudeaketa instituzionalean zenbait kargu izan ditu. Víctor Pérez Veraren errektoregoan, Txileko Unibertsitateko Gai Akademikoetako Errektoreordetzako graduondoko eta tituluondoko zuzendaria izan zen 2006 eta 2010 bitartean, eta, gero, 2010 eta 2014 bitartean, prorrektora. Azken urte horretan, Ennio Vivaldi Vejar errektoreak Gai Akademikoetako errektoreorde izendatu zuen. Azken eginkizun horretan, Goi-heziketako Erreformaren Kontseiluko bozeramale gisa egindako lanagatik nabarmendu da.

2022an, Txileko Unibertsitateko errektoretzarako kandidatura iragarri zuen Devések 2022-2026 aldirako. Maiatzaren 12an Txileko Unibertsitateko lehen emakumezko errektore izendatu zuten 2022-2026 denboraldirako, eta emandako botoen %51,69 lortu zuen.

Sariak 

 "XXI. mendeko Belaunaldiko emakumea - Mujer Generación Siglo XXI”, Txileko Unibertsitatea, 2005ean
 Mexikoko A.C. Zientzien Irakaskuntzako Berrikuntza Kontseiluaren saria, ECBIn Jorge Allenderekin egindako lanagatik

Erreferentziak

Kanpo estekak 

 Txileko Unibertsitateko paper-zorro akademikoa
 Rosa Devés Txileko Unibertsitateko Errektoretzarako hautagaitza

Txiletarrak
Biokimikariak
Emakume zientzialariak
Emakume irakasleak
Txileko Unibertsitateko irakasleak